GiliGold/VAD_KnessetCorpus huggingface dataset:
עזמי בשארה: אבל זה קורה בפועל.
עזמי בשארה: אם היחסים בין מעלות לבין תרשיחא לא יהיו ברורים, שמדובר בכפר שיש לו תוכנית מתאר, כל תוספת לא תועיל.
איברהים הווארי: יש אפשרות בנייה בצד המזרחי, אבל אנחנו לא נגור בצד המזרחי, אם תהיה לנו אפשרות להתרחבות בצד המערבי, זה המשך טבעי של תרשיחא.
מקסים לוי: אני מבין שהייתה ועדה חקירה שגיבשה המלצות והתנגדתם להן, עתרתם לבית משפט?
איברהים הווארי: עוד לא.
עסאם מח'ול: לא היו המלצות, רק שמועות.
מקסים לוי: אם קמה ועדת חקירה שהמליצה את המלצותיה - - -
אחמד טיבי: עוד לא המליצה.
קריאה: זה לא סופי, היו שמועות על המלצות.
מקסים לוי: כאן לא יהיה שמועות אלא יצטרכו לדבר ברורות לפרוטוקול.
מקסים לוי: אני מציע שהוועדה הזאת תקיים דיון בנושא תרשיחא בהשתתפות מנכ"ל משרד הפנים, שידווח לוועדה בנושא ועדת החקירה לתיקון הגבולות.
מקסים לוי: דיון בהשתתפות מנכ"ל משרד הפנים, ראש העירייה ונציגי ועדת החקירה.
מקסים לוי: אני רוצה שהאנשים כאן ידברו ברורות לפרוטוקול על מנת שלא יהיו לנו רק שמועות.
מקסים לוי: נבדוק האם הוועדה סיימה את דיוניה.
מקסים לוי: אם הוועדה סיימה את דיוניה, זכות האנשים לעתור לבית משפט ולבדוק את עתידם.
מקסים לוי: לכן אני מציע, שיתקיים דיון נוסף בהשתתפות מנכ"ל משרד הפנים, ראש העירייה, תושבי כפר תרשיחא, על מנת שמנכ"ל משרד הפנים יציג בפנינו את דוח ועדת החקירה להרחבת גבולותיה של תרשיחא.
סוהאד בשארה: בנוסף לבעיית שטחי השיפוט, הבעיה האמיתית היא קונספט של השותפות והשמירה על אופי הכפר ככפר, מדובר בכפר בין 800 שנה, תושבי הכפר ברחו לגור בתרשיחא ולא בנהריה, לא במעלות ולא בעכו.
סוהאד בשארה: לכן אדוני, אני חושבת שהמלצת הוועדה צריכה לקרוא להקפיא את כל תוכניות הבנייה של שכונת אורנים.
סוהאד בשארה: במרכז הדיון צריך לדון באופי היחסים בין תרשיחא ככפר לבין עיריית מעלות תרשיחא.
סוהאד בשארה: ישנן אפשרויות בחוק – הן בפקודת המועצות המקומיות והן בפקודת העיריות – שמאפשרות יחס ששומר על אופי הכפר.
סוהאד בשארה: לשר הפנים יש סמכות להחליט על חלק מהעירייה כמועצה מקומית בתוך העירייה, כולל שטח שיפוט, וזה על פי פקודת המועצות המקומיות.
מקסים לוי: אין בסמכותה של ועדה להקפיא החלטות, אפשר לתבוע אותה על כך.
מקסים לוי: תוכנית הבנייה של שכונת אורנים הוגשה לוועדה מחוזית, אם יש לכם התנגדות, תגישו אותה לוועדה המחוזית.
מקסים לוי: אני מבין שהוגשה התנגדות אך היא טרם נידונה.
מקסים לוי: יכול להיות שהסרת ההתנגדות שלכם תביא לפסיקה של ועדת החקירה לתיקון גבולות למציאת פשרה.
מקסים לוי: הוועדה ממליצה לקיים דיון בהשתתפות מנכ"ל משרד הפנים והוועדה לתיקון גבולות, יחד עם הרשות המקומית, על מנת שתשמע מה היו ההמלצות ותחליט החלטות בעניין.
מקסים לוי: אינני יכול להחליט החלטות על סמך שמועות.
עזמי בשארה: הדיון שיתקיים צריך לדון ביחס של מעלות לכפר תרשיחא.
מקסים לוי: יוזמנו לוועדה ראש העירייה, תושבי תרשיחא, מנכ"ל משרד הפנים, נציגי ועדת החקירה, ונשמע את כולם.
מקסים לוי: אדבר עם היושב ראש הקבוע, חבר הכנסת גפני, ואבקש ממנו לזמן בהקדם את הדיון לפני שתאושרנה התוכניות בוועדה המחוזית.
מקסים לוי: אני מאוד מודה לכם, הישיבה נעולה.
מקסים לוי: אנחנו עוברים לנושא הבא בסדר היום: הקמת שתי מועצות נפרדות לגוש ואדי סלאמה ולאיבטן, הצעתו של חבר הכנסת מוחמד כנעאן.
מוחמד כנעאן: אדוני היושב ראש, אדוני סגן שר הפנים, אני רוצה לברך את נציגי התושבים היושבים אתנו כאן.
מוחמד כנעאן: אומנם ההצעה היא הצעה לסדר אבל היא "זכתה" לטיפול מתמשך במשך שנה וחצי, מאז הממשלה הקודמת אני מבקש להקים שתי מערכות נפרדות ליישובים ואדי סלאמה, ראס עלי ואיבטן, שהם אזור אחד, כמעט משפחה אחת, יש רצף גיאוגרפי בין היישובים, יישובים המונים למעלה מ-6,200 תושבים.
מוחמד כנעאן: רצונם של התושבים הוכח בבחירות האחרונות למועצה, יותר מ-88% מהתושבים נתנו את קולם למועמד של ואדי סלאמה.
מוחמד כנעאן: זה מלמד כי אותם תושבים אינם מעונינים בשירותים משותפים עם המועצה המקומית משגב וזו הייתה הכותרת של הבחירות.
מוחמד כנעאן: ראש המועצה דאז גם הביע נכונות שואדי סלאמה תקבל מועצה נפרדת, כנ"ל לגבי איבטן.
מוחמד כנעאן: ראס עלי הינו יישוב במדינת ישראל, אך בתשובה לוועדת הפנים של הכנסת טוענת אנה חזן, סגנית מנהל המינהל וממונה מוניציפאלית במשרד הפנים, שהיישוב ראס עלי אינו מוכר.
מוחמד כנעאן: היישוב הזה לא שייך לאף מועצה מקומית או אזורית וגם לא מועצה עצמאית, הוא לא קיבל מעולם טיפול מאף גורם ממשלתי.
מוחמד כנעאן: ישנו רצף גיאוגרפי בין איבטן, חוואלד ראס עלי.
מוחמד כנעאן: חוואלד הוא יישוב שהוקם בשנת 1995, איבטן הוא יישוב שמונה מעל 3,000 תושבים, יחד הם מונים מעל 5,000 תושבים.
מוחמד כנעאן: לכן יש צורך שמשרד הפנים יכיר בשני היישובים הללו כמועצות נפרדות, יפריד אותם מהמועצות האזוריות משגב וזבולון.
מוחמד כנעאן: אדוני היושב ראש, אני כבר לא מדבר על התקציבים האפסיים שהם מקבלים לעומת מספר התושבים.
מוחמד כנעאן: מצוקת הדיור היא מהקשות ביותר ביישובים הערביים, ראשי המועצות האזוריות מזניחים את היישובים הערביים, הזנחה הבאה לידי ביטוי בדלות כספית חריפה והפליה בהקצאת משאבים ועל כן יש צורך בהקמת מועצה נפרדת.
מוחמד כנעאן: בסיכום ישיבה מיום 9 באפריל 2001 במשרד ראש הממשלה, ראש הממשלה עצמו הנחה את אנשי משרדו להקמת שתי מועצות בדואיות חדשות באזור איבטן ואזור עראבה סואעד.
מוחמד כנעאן: מאז, בפועל לא קרה דבר.
חאלד עלי נעראני: ישנו רצף טריטוריאלי בין איבטן, חוואלד ראס עלי.
חאלד עלי נעראני: מדובר ביישובים שחיו יחד מזמן המנדט.
חאלד עלי נעראני: במשך שנים סבלנו סבל מתמשך והתעללויות של המועצות האזוריות, אנשים נפלו בין הכיסאות, התושבים שילמו ארנונה לרשויות המקומיות אבל לא קיבלו שירותים, ההפך הוא הנכון, הדימוי הוא, כפרה שנותנת חלב ועגל הרועה במרעה ושותה מן הואדי ללא רועה.
חאלד עלי נעראני: כך התייחסו אלינו.
חאלד עלי נעראני: בשלושת היישובים, איבטן חוואלד וראס עלי, כ-1,700 ילדים מסתובבים ברחובות ואינם נמצאת במסגרת, התרעתי על כך בעיתונות – כאשר פרסמתי זאת בעיתונות, ראש המועצה תקף אותי וטען שאני גנב ועבריין.
חאלד עלי נעראני: שר הפנים הקודם, חיים רמון, החליט על הקמת מועצה נפרדת לאיבטן, חוואלד וראס עלי, שמחנו על כך אך דבר לא קרה.
חאלד עלי נעראני: דיברו קודם על עין מאהל, אני רוצה לומר לכם שגם כאן המצב זהה.
חאלד עלי נעראני: מהצד המערבי הוקם כביש עובר שפרעם לכל האזור, מהדרום הקימו כביש חדש 762 שנמצא כ-15 מטר מהבתים הקיימים.
חאלד עלי נעראני: ממערב ישנו בית עלמין.
חאלד עלי נעראני: מצד מזרח מתכוון להקים ראש המועצה שני יישובים חדשים על חשבון שטח שקיבלתי משר השיכון דאז, כ-360 מגרשים עבור התושבים וחיילים משוחררים.
חאלד עלי נעראני: סוגרים עלינו מכל הכיוונים.
חאלד עלי נעראני: הילדים שלנו נמצאים תחת הפקרות מתמשכת.
חאלד עלי נעראני: כולם אומרים שהעניין נמצא בטיפול, קמה ועדה חדשה שדנה בעניינו, פתאום קיבלתי מכתב שמתכוונים לספח את איבטן למועצה המקומית אלבטוף.
חאלד עלי נעראני: למה?
חאלד עלי נעראני: המנטליות שלנו אינה אותה מנטליות כמו של הקיבוצים, לא יכול להיות שיספחו אותנו למועצה כנגד רצוננו.
מוחמד סואעד: שבט "סואעד" יושב תחת המועצה האזורית משגב, כפר סאלמה הוקם בשנת 1970, בסאלמה יש כ-3,000 נפשות, ישנם עוד ארבעה יישובים: כפר כמאנה, ראס אל-עין, חוסיניה כפר נעים.
מוחמד סואעד: הנושא שלנו מוכר לכל השרים ובפרט לסגן שר הפנים, דוד אזולאי.
מוחמד סואעד: לפני כחודשיים ביקרנו אצל שר הפנים, הרב אלי ישי, הוא ביקש את חוות דעתם של אנשי השטח.
מוחמד סואעד: ענה לו הממונה על המחוז, שלכל הכפרים הנ"ל אין מקום להיות תחת אותה מועצה אזורית משגב ולכן יש צורך בהקמת מועצה משלהם.
מוחמד סואעד: גם בביקור אצל ראש הממשלה שמענו את אותם דברים, הוא ביקש סליחה מהעדה הבדואית בצפון, עוד אמר, שמדינת ישראל על כל ממשלותיה הפקירה את הבדואים.
מוחמד סואעד: ראש הממשלה הכריז אז על הקמת שתי מועצות בגליל, האחת בסלאמה והשניה באיבטן.
מוחמד סואעד: הכריז עלינו כעל יישוב באזור עדיפות לאומית א' על כל המשתמע מכך, אבל למסמך הזה אין שיניים באף משרד ממשלתי.
מוחמד סואעד: לכן, אנחנו באים אליכם בבקשה להקמת מועצה נפרדת.
מוחמד סואעד: המועצה האזורית משגב לא משרתת אותנו גם לא בשירותים אלמנטריים.
מוחמד סואעד: הבנים שלנו מתנדבים לצבא, ראיה לכך, עומאר סואעד, שחטף אותו החיזבאללה.
מוחמד סואעד: לפני מספר חודשים ביקרו אצלנו שרי הממשלה, הם היו עדים למצוקות שלנו והחליטו לתקצב אותנו במעט.
מוחמד סואעד: לפני שנה וחצי הגשנו בקשה לרכישת מגרשים עבור חיילים וזוגות צעירים, אבל טרם נענינו.
מוחמד סואעד: אני מודיע לכם, שהחתונה לא צלחה עם המועצה האזורית משגב ולכן אני מבקש מכם חברי הכנסת שתאפשרו לנו להקים מועצה נפרדת.
קמיל ריאן: אני רוצה להביע את עמדתו של מרכז השלטון המקומי.
קמיל ריאן: מרכז השלטון המקומי בעד הקמת יישובים חדשים ומתנגד לכל פיצול של רשויות או מועצות מקומיות.
קמיל ריאן: אני בא מיישוב קטן, כפר ברשאתא.
קמיל ריאן: בשנת 1963 זכה היישוב הזה להקמת מועצת מקומית באופן חריג ביותר כאשר האוכלוסייה מנתה כ-200 נפש.
קמיל ריאן: מועצה מצליחה.
קמיל ריאן: החבר קודם דיבר על כך שמתנהגים אליו כאל פרות.
קמיל ריאן: אם היישובים הקטנים יסופחו ליישובים גדולים, לא משנה יהודים או ערבים, לא יהיה להם מימוש עצמי.
קמיל ריאן: אני מבקש לתת הזדמנות ליישובים קטנים להתקיים ולא לגזור את דינם של יישובים קיימים ומשגשגים.
דוד אזולאי: ראשית אני רוצה לקדם בברכה את כל האורחים שנמצאים כאן.
דוד אזולאי: אני יכול לומר, שנפגשתי כמעט עם כולם, אני מכיר את בעייתם.
דוד אזולאי: חאלד עלי נעראני דיבר על הקמת כביש בקרב הבתים הקיימים, זה נשמע נורא ואיום, כאילו הקימו את הכביש במיוחד כדי לפגוע באיבטן, אני חושב שהכביש הזה משרת אותם לא פחות מאשר את טבעון, את רכסים ואת כולנו.
חאלד עלי נעראני: אתה צודק.
דוד אזולאי: הכביש הזה משרת גם אתכם.
דוד אזולאי: אדוני היושב ראש, אני רוצה לאשר כאן כמה עובדות.
דוד אזולאי: ראשית, נכון שהשר מתן וילנאי הקים על הקמת יישובים.
דוד אזולאי: צריך לזכור מתי ניתנה ההצהרה, היא ניתנה לפני מערכת בחירות.
מוחמד ברכה: אדוני סגן השר, אתה אומר שכל הדברים שנאמרו לפני מערכת בחירות הם שקר?
דוד אזולאי: ההצהרה הזאת ניתנה לפני בחירות, הוא רצה לדבר אל הציבור והדברים נשמעו טוב לפני בחירות.
דוד אזולאי: משרד הפנים אינו מתנגד להקמת יישובים חדשים במגזר הערבי.
דוד אזולאי: צריך לזכור, יש החלטת ממשלה שאומרת, שביישובים מעל 10,000 תוקם מועצה.
דוד אזולאי: אנחנו מנסים להיאבק בהחלטה הזאת בדיוק כפי שנאבקים באותה החלטה בחוק ההסדרים שאומרת, לאחד רשויות.
דוד אזולאי: יש לנו בעיה, ננסה להיאבק בה, אך כל עוד החלטה זו קיימת זה מחייב את כולנו ואנחנו צריכים לפעול על פי אותן החלטות.
דוד אזולאי: יחד עם זאת, מתוך דאגה ומצוקה ליישובים הללו, הקמנו ועדת חקירה, שאמורה לבדוק את העניין של איבטן ולצרף אותם למועצה האזורית אלבטוף.
דוד אזולאי: מי שמדבר על מרחקים בין היישובים, אני רוצה להזמין אותו לכמה מועצות אזוריות יהודיות, שהמרחקים גדולים מאוד בין היישובים - - -
מוחמד ברכה: אבל קיים רצף.
מוחמד ברכה: ישנו רצף.
מוחמד ברכה: זהו מנגנון להפקעת קרקעות.
מוחמד ברכה: למשגב יש 8,000 תושבים והיא משתרעת על 182 אלף דונם.
דוד אזולאי: ישנן מועצות אזוריות שהיישובים מרוחקים אחד מהשני עשרות קילומטרים והם כן נמצאים באותו תחום שיפוט.
דוד אזולאי: אני לא רואה בזה בעיה.
דוד אזולאי: אני אומר, שאם איבטן תצטרף לאלבטוף, זה יכול להוות פתרון טוב.
טלב אלסאנע: זו דרך לפתור בעיה על ידי יצירת בעיה חדשה.
מוחמד כנעאן: בין איבטין לגליל ישנו מרחק של 70 קילומטר.
דוד אזולאי: רבותיי, אם תשתנה החלטת הממשלה בעניין שמדברת על הקמת מועצה החל מ-10,000 תושבים, אין לנו בעיה, אנחנו נתמוך בבקשה, אבל צריך לזכור, גם להקים מועצה חדשה זה אומר תקציב של 5 מיליון שקל.
דוד אזולאי: עם כל הכבוד לראש הממשלה, כאשר הוא מצהיר על הקמת יישובים ומועצה נפרדת, הוא צריך לדאוג שנקבל לכך כיסוי תקציבי כי מהתקציבים שיש לנו לא נוכל להקים יישובים כאשר ראשי רשויות נדרשים להצטמצם, לקצץ ולהתייעל, לנו אין תקציבים נוספים להקמת יישובים חדשים.
דוד אזולאי: יחד עם זאת, עלתה כאן בעיה של תקצוב כאשר יישובים ערביים נמצאים בתוך מועצות אזוריות לצערי הרב לא תמיד הם מקבלים את התקציבים המגיעים להם.
מוחמד ברכה: החלפת את המילים, תמיד הם לא מקבלים ולא כפי שאמרת, שלא תמיד הם מקבלים, הם פשוט לא מקבלים באופן מתמיד.
דוד אזולאי: מגיע להם בזכות ולא בחסד.
דוד אזולאי: בתקציבי הפיתוח האחרונים שהיו ברשותי, חלקם העברתי ככסף צבוע לאותם יישובים, העברתי תקציבים למועצה אזורית משגב, מועצה אזורית מטה אשר, מועצה אזורית ביזרעאל, כסף צבוע ליישובים הערביים.
דוד אזולאי: מגיע לכם את כל השירות בזכות ולא בחסד בדיוק כמו הקיבוצים והמושבים.
דוד אזולאי: אנחנו נעמוד על כך, שחלק מתקציבי הפיתוח יועבר ככסף צבוע לאותם יישובים הנמצאים במועצות האזוריות.
דוד אזולאי: זו האפשרות לתקן את העוול המתמשך.
מוחמד כנעאן: ועדה בראשותו של יוסי גינת מיום 14 בינואר המליצה להקים מועצה מקומית באיבטן, ראס עלי, חוואלד.
מוחמד כנעאן: אני מתפלא שמשרד הפנים לא קיבל את ההמלצה, ההמלצה לא מצאה חן בעיני שר הפנים הנוכחי ולכן הוא לא קיבל אותה ומינה ועדה חדשה.
מוחמד כנעאן: באלבטוף, הכוונה שלכם למנות מועצה ממונה - - -
דוד אזולאי: חס וחלילה, אל תאמר דבר כזה מפני שהם כבר יצאו לדרך לבחירות.
מוחמד כנעאן: טבעון מרחק קילומטר מאיבטן המונה יותר מ-5,000 תושבים, ראוי לכבד החלטה של ראש הממשלה.
מוחמד כנעאן: השר סאלח טריף: לצערי מצבן של המועצות האזוריות בכל יישובי המיעוטים בכי רע, מתנהגים אליהם בצורה לא הוגנת, בהקצאת תקציבים לפיתוח היישובים בהכנת תוכניות מתאר, וישנה שליטה של הרוב על המיעוט בצורה לא הוגנת.
מוחמד כנעאן: להערכתי, משרד הפנים כממונה הישיר, היה צריך לנקוט בשורה של צעדים.
מוחמד כנעאן: בוועדת השרים קיבלתי שורה של החלטות בנושא הבדואים בצפון, אבל לא קיבלנו החלטה על הקמת שתי המועצות בגלל התנגדות משרד הפנים.
יחזקאל לביא: זו בעיית סמכויות.
יחזקאל לביא: השר סאלח טריף: כל הנושאים האחרים הם בעיית סמכויות.
יחזקאל לביא: המצב הזה לא יכול להימשך, ישנו כאן מקרה קלאסי של מקבץ יישובים בדואים, לא סתם ראש הממשלה אמר שצריך להקים להם מועצה, ואני פעלתי על פי החלטתו, משרד הפנים יכול לקדם את ההחלטה, יכול לעכב ויכול למנוע.
יחזקאל לביא: ראוי היה שמשרד הפנים ייתן תמיכה לעניין.
יחזקאל לביא: כל עניין התקציב אינו רלבנטי משום שגם בתקציב מזערי אפשר להקים את המועצה, מתן מעמד מוניציפאלי רק יכול לשפר את מעמדם.
מקסים לוי: אומר סגן שר הפנים, ראש הממשלה הבטיח על הקמת מועצה.
מקסים לוי: אומר שר הפנים, שראש הממשלה יכול להצהיר הצהרות, השאלה אם יש לכך בסיס תקציבי.
מקסים לוי: שר הפנים טוען, שאם יש בסיס תקציבי – אין בעיה, אבל כאשר אין בסיס תקציבי, האם לקחת את התקציב הקיים שיש למשרד הפנים במענק האיזון ולהוריד ממנו על פי החלטת ראש הממשלה או שראש הממשלה יוסיף לתקציב של שתי המועצות.
מקסים לוי: השר סאלח טריף: נושא התקציב הוא נושא חשוב, אבל אילו משרד הפנים היה אומר, אתם רוצים להקים מועצות חדשות, בבקשה, אין לנו התנגדות אבל אין תקציב לכך.
דוד אזולאי: השר אמר זאת.
דוד אזולאי: השר סאלח טריף: זה לא נאמר, וזה גם לא נאמר על ידך.
מוחמד ברכה: אפשר לגרוע את חלקם היחסי מהתקציב, לא צריך להמציא עבורם תקציב.
מוחמד ברכה: השר סאלח טריף: זה דבר הגיוני, אפשר לעשות זאת על בסיס מענק האיזון.
מקסים לוי: אני בטוח שהמועצה משגב לא נתנה אגורה ליישובים הללו.
מקסים לוי: השר סאלח טריף: בדקתי את הנושא, ניתן לבוא בדין ודברים עם משרד הפנים על מנת להתחיל בהליך של הקמת רשויות מוניציפאליות, יש לכך הצדקה עניינית גם לאור הקיפוח וגם לאור ריכוזם באותם אזורים.
מקסים לוי: שני אזורים שראוי שהמדינה תקים להם רשות מוניציפאלית.
מקסים לוי: אני נמצא בחברות קרובה עם שר הפנים ועם סגן שר הפנים, בקרוב אני מתכוון לקיים דיון בעניין זה, ונקבל החלטות.
מקסים לוי: אם מדובר בבעיית תקציב, נילחם על כך יחד.
דוד אזולאי: מה לגבי ההחלטה המדברת על 10,000 תושבים לפחות?
דוד אזולאי: השר סאלח טריף: נדון גם בזה.
דוד אזולאי: לא מדובר בהקמת יישובים חדשים אלא ביישובים קיימים שנהנים ממעמד מוניציפאלי נחות.
מקסים לוי: ההחלטה המדברת על מינימום 10,000 תושבים להקמת מועצה מוניציפאלית, נמצאת בחוק ההסדרים, אך חוק ההסדרים עדיין לא נתקבל.
מקסים לוי: השר סאלח טריף: הוא טרם עבר, יש כוונות.
מקסים לוי: לכן אני אומר, בוא לא ניקח בחשבון את מה שעומד לקרות, בוא נדבר על מה שיש.
מקסים לוי: אני מצהיר בפני הוועדה, בקרוב נזמן את ועדת השרים ונזמן אתכם גם לדיון.
מקסים לוי: גם בהחלטה קודמת נתנו לשר הפנים זמן של חודשיים על מנת שייתן תשובות בשורה של נושאים, עברו יותר מחודשיים, ההחלטה הייתה ב-11 לאוקטובר 2001 וקיבלה תוקף של החלטת ממשלה.
מקסים לוי: אני מבקש משר הפנים שישיב לנו בעניין.
מקסים לוי: אני רוצה לומר לתושבים ולנציגיהם חברי הכנסת, השנה אנחנו נמצאים במצב כלכלי קשה, אבל אין שום הצדקה שהמועצות האזוריות ימשיכו לקפח את יישובי המיעוטים שבתוכם.
מקסים לוי: ואם משרד הפנים לא יעשה מעשה, אין מי שייעשה את המעשה, גם בנושא השיפוט, גם בנושא הפיתוח.
מקסים לוי: בשעתו עצרתי שורה של צווי הריסה שקיבלו היישובים הללו.
מקסים לוי: מדובר ביישובים שצריך להושיט להם עזרה באופן מיידי, זו טעות לצרף אותם לאותה מועצה מוניציפאלית.
דוד אזולאי: אתה רוצה שלאיבטן תהיה מועצה בנפרד?
דוד אזולאי: השר סאלח טריף: לא כאן המקום לדון בפרטים, נקצה לזה דיון משותף בחודש הקרוב.
טלב אלסאנע: אדוני היושב ראש, ליישובים הללו אין תשתיות, יש צורך בהתרחבות התשתית הפיזית אבל גם תשתיות למוסדות ציבור, המועצות האזוריות לא דאגו להעביר לתושבי היישובים הללו את חלקם בתקציבם.
טלב אלסאנע: הגיע הזמן לאפשר לתושבים הללו לדאוג לעצמם, שהם יתכננו את היישובים שלהם ושיקבלו את התקציבים המגיעים להם.
טלב אלסאנע: מרבית היישובים הללו היו יישובים לא מוכרים אבל עד שכבר הייתה הכרה – עתידם תלוי במועצות האזוריות.
טלב אלסאנע: ראש הרשות חייב דין וחשבון לבוחריו, הגיע הזמן לקיים את ההבטחות שמבטיחים, לפני בחירות משקרים, מבטיחים הבטחות ולא מקיימים אותן, צריך לשים לזה קץ, זה נוגד את כל הכללים של מינהל תקין.
טלב אלסאנע: ראש הממשלה, בפני פורום ראשי הרשויות, הוציא הודעה לעיתונות ובישר לתושבי היישובים, איבטן, ואדי סלאמה, חוואלד, ואמר להם, אתם הולכים לעצמאות, אתם מקימים לכם מועצות מקומיות עצמאיות.
טלב אלסאנע: והיום אומרים, אנחנו רוצים לשקול זאת.
טלב אלסאנע: אם לא מקיימים הבטחות, כאן תפקידה של ועדת הפנים, לאמץ את הודעת ראש הממשלה, ולבצע את ההחלטה.
טלב אלסאנע: אם לא, התושבים חושבים לעתור לבג"ץ בעניין, ישנה אפשרות לפתור את הבעיה דרך ועדות הכנסת ודרך משרד הפנים, זה תפקידך, סגן שר הפנים, ותפקידו של השר טריף.
מוחמד ברכה: אדוני סגן השר, אני לא מקבל את הקביעה שלך, שלא צריך להתייחס ברצינות לאמירות שנאמרות לפני הבחירות, שזו מן אמירה על מנת לקדם עניינים אלקטוראליים, אזרחים חייבים להתייחס לדברים שנאמרים על ידי הממשלה כדברים רציניים.
מוחמד ברכה: מנטליות הבלוף של כל מה שנאמר לפני הבחירות זה שקר, זה לא מקובל עליי כפוליטיקאי ובוודאי לא אמור להיות מקובל על האזרח.
מוחמד ברכה: אתה יודע שלפני בחירות אנשים יוצאים למאבקים, ולפני אישור תקציב אנשים מחריפים מאבקים, ראה שביתת הנכים, כי הזמן הזה הוא זמן טוב להשיג הישגים, אז אם השר וילנאי אמר אמירות שונות לפני הבחירות, אני מתייחס אליהן ברצינות כאילו אמר אותן לאחר הבחירות.
מוחמד ברכה: ההודעה של ראש הממשלה בעקבות פגישתו עם ראשי הרשויות הבדואיות בצפון בחודש הראשון שלו לכהונתו כראש ממשלה, על פי ההודעה הזאת הם הפסיקו עיצומים ומאבקים, אז גם לאמירות של ראש ממשלה לא להתייחס ברצינות?
מוחמד ברכה: מה אומר לנו יושב ראש הוועדה?
מוחמד ברכה: אם ההבטחות של ראש הממשלה אין להן יסוד לביצוע תקציבי, אז גם דבריו של ראש הממשלה הם שטויות.
מוחמד ברכה: צריך להבין, אי אפשר לנהל מדינה בצורה כזאת.
מוחמד ברכה: אי אפשר לטרטר את האזרחים בצורה כזאת.
מוחמד ברכה: אי אפשר לרמות את האנשים.
מוחמד ברכה: ההחלטה לגבי הקמת מועצה מוניציפאלית רק מעל 10,000 תושבים יכולה להיות תקפה לגבי יישובים המוכרים לראשונה, אבל כאן מדובר על יישובים שקיימים מאות שנים והיו במסגרת של מועצות אזוריות.
מוחמד ברכה: מה עושים?
מוחמד ברכה: מקרבים אותם כביכול למקומות רחוקים ומרחיקים אותם למקומות קרובים.
מוחמד ברכה: אדוני סגן השר, כאשר במליאה דנו על מיזוג רשויות, אמרת שזה חייב להיות בהסכמה, איפה ההסכמה, מה מנחיתים על תושבים בלי לשאול לרצונם, אם זה מתאים להם ואם לאו.
מוחמד ברכה: אדוני היושב ראש, מה שקורה בנגב בעניין היישובים הבדואים קורה גם בצפון.
מוחמד ברכה: בנגב יש פטנט של כפרים בלתי מוכרים על מנת לשלול מהם כל אפשרות של תקצוב ושל שירותים, בצפון היישובים הם יישובים מוכרים אבל דוחקים אותם לפינה.
מוחמד ברכה: אני חושב שכל הסגנון הזה הוא סגנון נפסד, אין בו רגישות, אין בו שום אנושיות.
מוחמד ברכה: אני אומר לך אדוני סגן השר, טוב תעשה היום אם תבוא בדיון עם האנשים, מה העדיפויות בעניין ההתחברות שלהם ליישובים קיימים.
מוחמד ברכה: וכאן ההחלטה של 10,000 תושבים אינה רלבנטית מכיוון שאתה מחבר אותם ליישובים קיימים שיש בהם מועצות מקומיות.
מוחמד ברכה: ההצעה שלכם היא הצעה דרקונית, הצעה מקשה, הצעה מתעמרת.
דוד אזולאי: אני רוצה להעיר הערה לדברי חבר הכנסת ברכה וחבר הכנסת מוחמד כנעאן, העלתם כאן הצעה לבדוק אפשרות שלאיבטן תהיה מועצה נפרדת.
דוד אזולאי: היות ואיבטן קרובה לבשמת טבעון, אולי כדאי לבדוק את האפשרות, עדיף שתהיה קשורה לטבעון מאשר לאלבטוף.
דוד אזולאי: הוקמה ועדה, אתם תופיעו בפני הוועדה ותציגו את דבריכם בפני הוועדה.
חאלד עלי נעראני: מנכ"ל משרד הפנים נפגש עם ראש המועצה אבל אתנו הוא לא נפגש.
באסם תרקמאן: למה אתם מדברים רק על איבטן, למה שאנחנו ו לא נקבל מועצה?
עבד-אלמאלכ דהאמשה: אדוני היושב ראש, נוכחים נכבדים, אני חושב שאנחנו תרים סביב הנושא, גם סגן שר הפנים לא תרם להעביר את הנושא באופן כנה וברור אלא דאג לערפל את הדברים.
עבד-אלמאלכ דהאמשה: אני אומר בצורה הברורה ביותר, מה שעומד בפני היישובים הללו זו בעיה של מדיניות, לא רוצים לתת להם להתפתח אלא רוצים לתת להם קיום, התקציבים שלהם הולכים למועצות האזוריות, למשגב, אז שמתקציב משגב יופחת חלקם של היישובים האחרים, ויופחת תקציב זבולון מהנתח שהוא מקבל על תושבי איבטן.
עבד-אלמאלכ דהאמשה: אם לא רוצים להקים מועצה מוניציפאלית ליישובים הללו, מדוע בתוך חברון מקימים מועצה מקומית למתנחלים?
עבד-אלמאלכ דהאמשה: יש לנו יישובים של איש אחד ושני אנשים בנגב.
עבד-אלמאלכ דהאמשה: למה שלא תהיה מועצה מקומית לואדי סלאמה ולאיבטן.
עבד-אלמאלכ דהאמשה: אין כאן שום סיבה הגיונית שמונעת מהיישובים הללו להיות מוכרים, אלא אם לא מכירים בהם בכלל ולא רוצים בקיומם.
עסאם מח'ול: אדוני היושב ראש, בשנות ה-80 הייתי מבין אלה שהקימו את אגודת הארבעים לכפרים הבלתי מוכרים שניהלה בעצם את המאבק על ההכרה.
עסאם מח'ול: עד היום אני חבר במזכירות הוועד, אבל אני אומר, שלמאבק הזה יש ניסיון לרוקן אותו מתוכן גם אחרי שנכנעים ונותנים הכרה לאותם יישובים.
דוד אזולאי: למה לכל דבר צריך לנהל מאבק?
עסאם מח'ול: בישראל מדברים על 10,000 תושבים כתנאי להכרה ביישוב או מועצה מקומית, הרי כשצריך - מכירים את המושג הזה של יישוב יחיד, לפחות, כאשר מדברים עם הציבור שסובל מכך, כאשר ההגדרה של יישוב יחיד היא לגאול את האדמה מידיהם של האנשים שיושבים כאן ותובעים את זכותם לחיות במדינה מסודרת, בצורה מסודרת, ביישוב מסודר וברשות מסודרת, אנחנו מעלים בפניהם את התנאי של 10,000 תושבים, בואו לא נשחק במשחק הזה, בואו בידיים נקיות לטפל בשאלה הזאת.
עסאם מח'ול: הידיים הנקיות קובעות, שליישובים הללו מגיעה הכרה עד תום.
עסאם מח'ול: אנחנו לא יכולים להשלים עם מצב שבו מקימים מועצה אזורית ומצרפים את היישובים הללו למועצה אזורית כדי "לחנוק" אותם מבחינת שטח, ולנגוס באדמות ובקרקעות שלהם ולומר להם: אתם לא יכולים להקים מועצה מקומית מכיוון שאתם לא מספיק גדולים.
עסאם מח'ול: בואו נהיה כנים, הכנות והידיים הנקיות הן תנאי המפתח לטיפול בעניינם.
עסאם מח'ול: שימו הכל על השולחן אם יש נכונות להכיר בזכות הבסיסית הזאת של האנשים האלה לחיות בכפרים מוכרים, מסודרים, הם רוצים לחיות במדינת ישראל של 2001, אל תדחקו אותם לשנת 1948.
נסים זאב: אני לא רואה שיש חילוקי דעות, משרד הפנים גם רוצה לבוא לקראת היישובים, אבל צריך לזכור, כאשר נקבעה החלטה שיש צורך ב- 10,000 תושבים על מנת להקים רשות נפרד, ההחלטה הזאת לא נקבעה כנגד כפר כזה או אחר או כנגד יישוב כזה או אחר, אלא זו מדיניות הממשלה בגלל בעיה תקציבית.
נסים זאב: לא ייוצר מצב של לתת העדפה ליישוב מסוים - - -
עבד-אלמאלכ דהאמשה: חבר הכנסת זאב, יש סיבות מוצדקות.
נסים זאב: אמר כאן חבר הכנסת דהאמשה שלמתנחלים מקימים מועצה נפרדת, אני רוצה לומר לו, זו הכרה ביטחונית, זה מעבר ליישוב, כל התנחלות שקמה עד היום במדינת ישראל היא קמה על בסיס הכרה ביטחונית.
מקסים לוי: אני רוצה לסכם: 1.
מקסים לוי: ועדת הפנים פונה לראש הממשלה על מנת ליישם את החלטת הממשלה מיום 29 באפריל 2001 בו מודיע ראש הממשלה על הקמתם של שתי מועצות.
מקסים לוי: ועדת הפנים פונה לראש הממשלה על מנת שוועדת החקירה תוכל לעבוד וליישם את הנחייתו על פי המכתב שהוציא בעניין.
מקסים לוי: ועדת הפנים קוראת לראש הממשלה לתקצב את היישובים הללו.
מקסים לוי: משגב לא מעבירה ליישובים הללו את התקציבים המגיעים להם, לכן אני מציע להפריד ביניהם ולתקצב אותם בנפרד.
מקסים לוי: ראש הממשלה הנחה את כל הצדדים לפעול בעניין, אני מבין ששר הפנים לא מתנגד אלא אם כן הממשלה או ועדת השרים תנחה את ועדת החקירה שתממש את החלטות ראש הממשלה, כמו כן צריך לתת סיוע תקציבי להקמתן של שתי המועצות.
משה גפני: על סדר-היום: תקנות החומרים המסוכנים (סילוק פסולת רדיואקטיבית), התשס"ב=2001.
משה גפני: עורכת-דין אורלי חורש, בבקשה.
אורלי חורש-קופמן: התקנות האלו נועדו להסדיר את אופן סילוק פסולת רדיואקטיבית.
אורלי חורש-קופמן: את הפסולת הזאת יש לפנות לאתר הארצי בקמ"ג.
אורלי חורש-קופמן: התקנות האלה אושרו לפני שנתיים בוועדת הפנים ואיכות הסביבה של הכנסת שבראשה ישב בזמנו חבר-הכנסת דוד אזולאי.
אורלי חורש-קופמן: הן אושרו אחרי שתי ישיבות ארוכות שבהן נדונו התקנות בהרחבה ואושרו בכפוף למספר תנאים.
אורלי חורש-קופמן: התנאי הראשון היה קבלת אישור על קיום התייעצות עם משרד הבריאות שלא היה בידינו אז וקבלת אישור סופי לנוסח התקנות ממשרד המשפטים והכל בפרק זמן של שבועיים.
אורלי חורש-קופמן: לצערנו לא קיבלנו בזמנו אישור על קיום התייעצות ממשרד הבריאות והתברר שלמשרד המשפטים יש יותר משתיים-שלוש הערות לנוסח וכך התגלגלו הדברים עד שגם הממשלה התחלפה, דבר שחייב את השר החדש לאיכות הסביבה לקיים התייעצות מחודשת עם שרים חדשים בארבעת המשרדים הרלוונטיים שזה משרד החקלאות, משרד התעשייה והמסחר, משרד הבריאות ומשרד העבודה והרווחה, התקנות שהנחנו עכשיו על שולחן הוועדה הן תקנות שקיבלו אישור סופי לנוסח ממשרד המשפטים.
אורלי חורש-קופמן: אני מדגישה שהתיקונים הם תיקונים בנוסח בלבד ולא בענייני מהות.
אורלי חורש-קופמן: יש בידינו גם אישור על קיום התייעצות עם ארבעת המשרדים הרלוונטיים ואנחנו מבקשים, למען הסדר הטוב, גם את אישורה המחודש של הוועדה.
אורלי חורש-קופמן: אני רוצה גם להגיד שלפני כחודש וחצי העברנו תשובות ארוכות לשאלות מקצועיות שהועברו אלינו בנושא הזה מעוזר המחקר של הוועדה.
אורלי חורש-קופמן: השבנו עליהן.
אורלי חורש-קופמן: אני מקווה שיש בהן כדי להשיב על השאלות המקצועיות שמתעוררות.
אורלי חורש-קופמן: יחד עם זאת, יושבים לצדי ד'"ר אלי שטרן, שליווה את תהליך התקנת התקנות מתחילתו ועד היום, וגם פרופסור סטליאן גלברג, שהוא מנהל אגף קרינה ורעש במשרד.
משה גפני: ד"ר אלי שטרן, אתה מכיר את עמדת המשרד הביטחון בעניין הזה?
אלי שטרן: לא באופן פרטני.
אלי שטרן: אני מכיר את עמדתו של משרד ראש הממשלה.
משה גפני: אני מדבר על משרד ראש הממשלה בעצם.
משה גפני: מה העמדה בעניין הזה?
אלי שטרן: העמדה היא שהתקנות האלה הן לרוחו ומאושרות על ידו סעיף סעיף באופן פרטני.
אורלי חורש-קופמן: אני רוצה גם להזכיר שחוק החומרים המסוכנים פוטר בצורה מפורשת את יחידות הסמך של משרד ראש הממשלה שעיקר פעילותן בתחום ביטחון המדינה ויחסי החוץ שלה ואת יחידות הסמך של משרד הביטחון שעיקר פעילותן בתחום ביטחון המדינה.